Solidariteit, AfriForum teen Toerisme: uitspraak voorbehou - Solidariteit WêreldSolidariteit Wêreld
Tuis › Mediaverklarings › Solidariteit, AfriForum teen Toerisme: uitspraak voorbehou
Solidariteit, AfriForum teen Toerisme: uitspraak voorbehou
Uitspraak in Solidariteit en AfriForum se hofsaak teen die departement van toerisme is vandag in die Noord-Gautengse hooggeregshof voorbehou. Die uitspraak sal binne die week aan per e-pos aan die betrokke partye gelewer word. Dit volg nadat die twee organisasies hulle tot die hof gewend het om te vra dat die Departement van Toerisme se besluit om ras as kriterium vir die toekenning van hulp hersien word.
Solidariteit argumenteer dat swart ekonomiese bemagtiging (SEB) spesifiek ten doel het om die ongelykhede van die verlede reg dit stel en dat dit geen plek in die aanwending van noodfondse te midde van die Covid-19-pandemie het nie. Volgens die regulasies word mikro-ondernemings onder normale omstandighede vrygestel van SEB.
“Ras speel nie ʼn rol in die pandemie nie en daarom kan SEB ook nie ʼn rol in die aanwending van noodfondse speel nie,” sê dr. Dirk Hermann, bestuurshoof van Solidariteit.
Die departement het SEB as verweer in hofstukke gebruik. Volgens die minister van toerisme, Mmamoloko Kubayi-Ngubane, is die departement wetlik verplig om hulpfondse slegs volgens SEB-vereistes beskikbaar te stel.
“SEB en die vele administratiewe en finansiële verpligtinge wat dit behels, is skielik, te midde die Covid-19-pandemie, van toepassing op hierdie ondernemings. Die fonds sluit groot ondernemings, die meeste mikro-ondernemings wat in wit mense se besit en klein ondernemings wat nie vir belastingdoeleindes geregistreer is nie, waarvan die meeste in swart besit, uit,” voer Hermann aan.
Slegs maatskappye met ʼn omset van minder as R5 miljoen per jaar en wat vir belastingdoeleindes geregistreer is, kwalifiseer vir hulp. Gevolglik sluit dit net ʼn klein groepie swart eienaars, wat 7% van die sektor uitmaak, vir die leeueaandeel van die verligtingsfonds in.
Volgens Solidariteit is die teenkant hiervan dat 93% van eienaars asook duisende klein informele swart ondernemings van enige hulp uitgesluit word. Twee uit elke drie werknemers in die bedryf is swart, dit wil sê ʼn totaal van 350 000 werknemers sal nie by die fonds baat nie.
“Die fonds diskrimineer op twee vlakke: eerstens teenoor die wit eienaars van ondernemings en tweedens teenoor alle werknemers, wit en swart. Nood gaan nie by swart werknemers van wit werkgewers verby nie,” voer Hermann aan.
Op 25 Maart het Solidariteit ʼn klagte by die Menseregtekommissie (MRK) ingedien nadat die regering aangedui het dat dit noodfondse op grond van ras sal toeken. ʼn Dringende aansoek is op 30 Maart op die departement beteken waarna die saak op 28 April in die Noord-Gautengse hooggeregshof saam met ʼn soortgelyke saak van AfriForum aangehoor is.
“Die Covid-19-pandemie tref nie net sekere mense nie. Dit is jammer dat politici ten tye van so ʼn universele krisis hul eie vooroordele nie opsy kan skuif vir die algehele welstand van die land se burgers nie. Die Departement van Toerisme kies steeds om kleur eerder as nood raak te sien. Talle broodwinners, waarvan die meeste swart is, het hul inkomste verloor en nou kan hulle nie uit hierdie noodfonds baat nie. Die departement se verligtingsfonds moet vir almal wat hulp nodig het beskikbaar wees, ongeag ras,” sluit Hermann af.